ΚΑΝΟΝΙΣΜΟΣ (ΕΚ) αριθ. 1144/97 ΤΗΣ ΕΠΙΤΡΟΠΗΣ της 24ης Ιουνίου 1997 για την υπαγωγή σε καταγραφή των εισαγωγών των φούρνων μικροκυμάτων των καταγόμενων από τη Δημοκρατία της Κορέας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΚ) αριθ. 2331/96 του Συμβουλίου (2), και ιδίως τα άρθρα 12 και 14,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΠΡΟΓΕΝΕΣΤΕΡΗ ΔΙΑΔΙΚΑΣΙΑ

(1) Το Δεκέμβριο του 1996, περιήλθε στην Επιτροπή αίτηση με βάση τις διατάξεις του άρθρου 12 του κανονισμού (ΕΚ) αριθ. 384/96, με αντικείμενο να εξεταστεί κατά πόσον οι δασμοί αντιντάμπινγκ οι επιβαλλόμενοι με τον κανονισμό (ΕΚ) αριθ. 5/96 (3) στις εισαγωγές των φούρνων μικροκυμάτων των καταγόμενων από τη Δημοκρατία της Κορέας είχαν επιπτώσεις στις τιμές μεταπώλησης ή στις ακολούθως διαμορφούμενες τιμές πώλησης στην Κοινότητα.

(2) Το αίτημα υποβλήθηκε για λογαριασμό κοινοτικών παραγωγών των οποίων η αθροιστική παραγωγή φούρνων μικροκυμάτων ανέρχεται σε σημαντικό ποσοστό της συνολικής κοινοτικής παραγωγής του εν λόγω προϊόντος, όπως καθορίζεται στο άρθρο 5 παράγραφος 4 του κανονισμού (ΕΚ) αριθ. 384/96 (αποκαλούμενου στη συνέχεια «ο βασικός κανονισμός»).

(3) Η Επιτροπή, αφού διεπίστωσε ότι η αίτηση υποβλήθηκε για λογαριασμό της κοινοτικής βιομηχανίας και ότι με βάση επαρκείς πληροφορίες είναι δικαιολογημένη η έναρξη επανεξέτασης, μετά από διαβουλεύσεις με τη Συμβουλευτική Επιτροπή, με ανακοίνωση δημοσιευθείσα στην Επίσημη Εφημερίδα των Ευρωπαϊκών Κοινοτήτων (4) προέβη στην επανέναρξη της έρευνας σύμφωνα με τις διατάξεις του άρθρου 12 του βασικού κανονισμού όσον αφορά τις εισαγωγές φούρνων μικροκυμάτων καταγόμενων από τη Δημοκρατία της Κορέας.

Β. ΠΡΟΪΟΝ

(4) Το υπό εξέταση προϊόν είναι οι φούρνοι μικροκυμάτων για οικιακή χρήση που κανονικά κατατάσσονται στον κωδικό ΣΟ 8516 50 00. Ο εν λόγω κωδικός ΣΟ δίδεται μόνον ενημερωτικά και δεν έχει δεσμευτικό αποτέλεσμα όσον αφορά την κατάταξη του προϊόντος.

Γ. ΚΑΤΑΓΡΑΦΗ

(5) Προκειμένου να συγκεντρωθούν πληροφορίες που θεωρούνται αναγκαίες για την έρευνά της, η Επιτροπή έστειλε ερωτηματολόγια στους εξαγωγείς και εισαγωγείς που είναι γνωστό ότι ενδιαφέρονται. Στις απαντήσεις τους στα ερωτηματολόγια, ορισμένοι εξαγωγείς περιέλαβαν πληροφορίες αναφερόμενες στις αναθεωρημένες κανονικές αξίες σύμφωνα με τις διατάξεις του άρθρου 12 παράγραφος 5 του βασικού κανονισμού.

(6) Μετά τη λήψη των απαντήσεων, τον Απρίλιο του 1997 η Επιτροπή έλαβε αίτηση της κοινοτικής βιομηχανίας κατά τις διατάξεις του άρθρου 14 παράγραφος 5 του βασικού κανονισμού για την πραγματοποίηση στην Κοινότητα εισαγωγών φούρνων μικροκυμάτων καταγόμενων από τη Δημοκρατία της Κορέας υποκείμενων σε καταγραφή.

(7) Η αίτηση βασίστηκε στο γεγονός ότι, εφόσον κατά την εξέταση θα ήταν δυνατόν να επέλθει και επανεξέταση των κανονικών αξιών, είναι αναγκαία η καταγραφή των εισαγωγών ενόσω θα εκκρεμεί το αποτέλεσμα της επανεξέτασης.

(8) Κατόπιν τούτου, η Επιτροπή κατέληξε στο συμπέρασμα ότι επαρκείς λόγοι συντρέχουν στην υπαγωγή των φούρνων μικροκυμάτων των καταγόμενων από τη Δημοκρατία της Κορέας σε καταγραφή με βάση τις διατάξεις του άρθρου 14 παράγραφος 5 του βασικού κανονισμού, προκειμένου να διασφαλιστεί ότι, σε περίπτωση που κατά την επανεξέταση προκύψει αύξηση του ντάμπινγκ, τα μέτρα αντιντάμπινγκ τροποποιούμενα αναλόγως θα είναι δυνατόν στη συνέχεια να εφαρμοστούν κατά των εν λόγω εισαγωγών από την ημερομηνία της καταγραφής. Στο στάδιο αυτό της έρευνας δεν είναι δυνατόν να εκτιμηθεί το ποσόν στο οποίο θα ανέρχεται η ενδεχόμενη μελλοντική οφειλή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Με το παρόν ζητείται από τις τελωνειακές υπηρεσίες, με βάση τις διατάξεις του άρθρου 14 παράγραφος 5 του κανονισμού (ΕΚ) αριθ. 384/96, να λάβουν τα κατάλληλα μέτρα για την καταγραφή εισαγωγών στην Κοινότητα φούρνων μικροκυμάτων υπαγόμενων στον κωδικό ΣΟ 8516 50 00, καταγόμενων από τη Δημοκρατία της Κορέας. Η καταγραφή παύει εννέα μήνες μετά την ημερομηνία θέσης σε ισχύ του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουνίου 1997.

Για την Επιτροπή

Leon BRITTAN

Αντιπρόεδρος

(1) ΕΕ αριθ. L 56 της 6. 3. 1996, σ. 1.

(2) ΕΕ αριθ. L 317 της 6. 12. 1996, σ. 1.

(3) ΕΕ αριθ. L 2 της 4. 1. 1996, σ. 1.

(4) ΕΕ αριθ. C 19 της 18. 1. 1997, σ. 3.